Jelentés
 az OBH 4292/2002. számú ügyben

Előadók: dr. Bódis Cecília
     dr.  Garamvári Miklós

Az Országgyűlési Biztos Hivatala 2002. szeptember 24-26. között általános vizsgálatot tartott Győr-Moson-Sopron megyében. E vizsgálat keretében találtunk módot arra, hogy utóvizsgálatot tartsunk a “Szentlélek” Templom-és Otthonfenntartó Alapítvány Szent Anna Idősek Otthonában. Ennek során lehetőségem nyílt meggyőződni arról, hogy az állampolgári jogok országgyűlési biztosának 2000 januárjában megfogalmazott ajánlásai hogyan és miképpen érvényesülnek az otthon napi működésének gyakorlatában. E vizsgálatom az állampolgári jogok országgyűlési biztosáról szóló 1993. évi LIX. törvény 16. § (2) bekezdésén alapult.

Az otthonban folytatott korábbi vizsgálata során az országgyűlési biztos az általa feltárt alkotmányos jogokkal kapcsolatos visszásságok orvoslása és azok érvényesülését veszélyeztető gyakorlat megszüntetése céljából ajánlással fordult az otthont fenntartó Szentlélek” Templom-és Otthonfenntartó Alapítvány kuratóriumának elnökéhez és az intézet igazgatójához. Kezdeményezte, hogy  gondoskodjanak
- a szakdolgozói létszám folyamatos bővítéséről,
- az egészségügyi feladatok ellátásához minimálisan szükséges orvosi jelenlét biztosításáról,
- az intézet érdekképviseleti fórumának működtetéséről,
- a megfelelő diétás étrend biztosításáról,
- a jogszabályban előírt betegszoba kialakításáról, 
- a jogszabályban előírt mennyiségű tisztálkodást segítő textíliáról, valamint a tisztálkodáshoz szükséges anyagok és eszközök szükség szerint történő biztosításáról
- a panaszok jogszabályban meghatározott feltételekkel történő kivizsgálásáról.

Az utóvizsgálat megállapította, hogy az intézet kialakítása és műszaki megoldásai teljes mértékben megfelelnek a kultúrált és magas színvonalú idősotthoni ellátással szemben támasztott szakmai követelményeknek és emberi kívánalmaknak. A folyosók és az ajtók szélesek, közlekedést segítő korlátokat és kapaszkodókat szereltek a folyosó falaira, valamint  a mellékhelyiségekbe. Az otthonban több, személy- és teherszállításra egyaránt alkalmas lift is működik. A közösségi együttlétre és foglalkoztatásra a szintenként kialakított társalgók szolgálnak. 

Az alapvizsgálat ajánlását szem előtt tartva alakították ki az elkülönítő helyiségeket is. Ezek azonban még mindig nem tölthetik be eredeti funkciójukat, mert a Győr-Moson-Sopron Megyei Önkormányzat egyik időseket ápoló-gondozó otthonának felújítása miatt e szobákat “ideiglenesen” de már évek óta lakják. A helyzet végleges rendezése továbbra is várat magára.

Az otthon 196 lakásában 252 lakó él. A velük közvetlenül foglakozó 37 ápoló közül tizenöten szakiskolai végzettséggel, húszan középiskolai végzettséggel, ketten felsőfokú végzettséggel rendelkeznek. Jelenleg hárman vesznek részt különféle (felsőfokú végzettséget adó, illetve mentálhigiénés szakasszisztensi végzettséget kínáló) képzésen. Rajtuk kívül tizenegy szakképzetlen gondozónőt, egy szociális munkást, egy foglalkozásszervezőt és egy dietetikust foglalkoztatnak. A gondozottakkal közvetlenül foglalkozók aránya jelenleg 78%-os. Figyelemmel azonban a munkaszervezési megoldásokra, a folyamatban lévő tovább-és átképzésekre, az utóvizsgálat megállapítása szerint a minimálisan előírt szakképzett ápolószemélyzet intézményben tapasztalt hiánya a gondozottak legmagasabb szintű testi és lelki egészségéhez, valamint szociális biztonságához fűződő alkotmányos jogával összefüggésben nem okoz visszásságot.

Az otthon zavartalan működését 24 órás portaszolgálat segíti. A lakók étkeztetését - igény szerinti gyakorisággal - az otthon ebédlőjében, illetve a lakók szobájában biztosítják. 

Az intézetben - egy rövidesen elkészülő új megállapodás értelmében - heti öt alkalommal (hétfőn, szerdán és pénteken délelőtt, kedden és csütörtökön délután) napi átlag hat órában  áll majd rendelkezésre az intézet belgyógyász-tüdőgyógyász orvosa. Ez azonban még mindig nem éri el az előírások megkövetelte minimum szintjét . A minimálisan előírt orvosi jelenlét hiánya az intézményben  gondozottak lehető legmagasabb szintű testi és lelki egészséghez való jogával összefüggésben továbbra is visszásságot okoz.

Az intézet megfelelő készletekkel rendelkezik a jogszabály által előírt mennyiségű tisztálkodást segítő textíliákból valamint a tisztálkodáshoz szükséges anyagokból és eszközökből. 

Az alapvizsgálat kifogásolta az intézet érdekképviseleti fóruma működésének hiányosságait, valamint a panaszkezelés intézetben kialakított rendjét is. Az utóvizsgálat megállapította, hogy az intézet érdekképviseleti fóruma rendszeresen (2002. február 13, 2002. április 17., 2002. szeptember 18.) ülésezik. Ülései pedig megfelelően dokumentáltak. A panaszkezelés kialakított (írásban történő válaszadás) gyakorlata is megfelel az irányadó jogszabály rendelkezéseinek.

Az állampolgári jogok országgyűlési biztosáról szóló 1993. évi LIX törvény 20. § (1) bekezdésében biztosított hatáskörömben kezdeményezem a Szent Anna Otthon fenntartójánál, hogy gondoskodjon az egészségügyi feladatok ellátásához minimálisan szükséges orvosi jelenlét biztosításáról.

Budapest, 2002. október     .

									Lenkovics Barnabás